CELEX: 32019D1005
Language: da
Date: 2019-06-19 00:00:00
Title: Kommissionens gennemførelsesafgørelse (EU) 2019/1005 af 19. juni 2019 om fastsættelse af, at en midlertidig suspension af præferencetolden ikke er hensigtsmæssig for import af bananer med oprindelse i Nicaragua

20.6.2019   
               
               
                  DA
               
               
                  Den Europæiske Unions Tidende
               
               
                  L 163/101
               
            
         KOMMISSIONENS GENNEMFØRELSESAFGØRELSE (EU) 2019/1005
         af 19. juni 2019
         om fastsættelse af, at en midlertidig suspension af præferencetolden ikke er hensigtsmæssig for import af bananer med oprindelse i Nicaragua
         EUROPA-KOMMISSIONEN HAR —
         under henvisning til traktaten om Den Europæiske Union og traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 20/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (1), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Ved aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (2) (»aftalen«) blev der indført en stabiliseringsmekanisme for bananer, som trådte midlertidigt i kraft i de mellemamerikanske lande i 2013 og specifikt i Nicaragua den 1. august 2013.
                  
               
                     (2)
                  
                  
                     Stabiliseringsmekanismen for bananer, der gennemføres ved forordning (EU) nr. 20/2013, fastsætter, at når en defineret udløsende importmængde af friske bananer (pos. 0803 90 10 i Den Europæiske Unions kombinerede nomenklatur af 1. januar 2012) for et af de pågældende lande er nået, vedtager Kommissionen en gennemførelsesretsakt for enten midlertidigt at suspendere den præferencetold, der finder anvendelse på importen af friske bananer fra det pågældende land, eller fastsætte, at en sådan suspension ikke er hensigtsmæssig.
                  
               
                     (3)
                  
                  
                     Den 25. marts 2019 oversteg importen til Unionen af friske bananer med oprindelse i Nicaragua den definerede udløsende importmængde på 14 500 ton som fastsat i bilaget til forordning (EU) nr. 20/2013.
                  
               
                     (4)
                  
                  
                     I henhold til artikel 15, stk. 3, i forordning (EU) nr. 20/2013 har Kommissionen taget hensyn til den virkning, som den pågældende import har på situationen på EU-markedet for bananer, for at afgøre, om præferencetolden bør suspenderes. Kommissionen undersøgte den pågældende imports betydning for prisniveauet i Unionen, udviklingen i importen fra andre kilder samt den generelle stabilitet på EU-markedet for friske bananer.
                  
               
                     (5)
                  
                  
                     Importen af friske bananer fra Nicaragua udgjorde 1,5 % af den samlede import til Unionen af friske bananer, som var omfattet af stabiliseringsmekanismen for bananer, da den definerede udløsende importmængde overskred tærsklen for 2019.
                  
               
                     (6)
                  
                  
                     Samtidig udgjorde importen fra store eksportlande, med hvem Unionen også har frihandelsaftaler, navnlig Colombia, Ecuador og Costa Rica, hhv. 14,4 %, 19,3 % og 16,9 % af deres definerede udløsende importmængder. De »uudnyttede« mængder under stabiliseringsmekanismen, som beløber sig til ca. 5 mio. ton, er væsentligt højere end den samlede import fra Nicaragua den 25. marts 2019, som beløber sig til 15 600 ton.
                  
               
                     (7)
                  
                  
                     Importprisen fra Nicaragua var i gennemsnit på 572 EUR pr. ton i de første 2 måneder af 2019, hvilket er 16 % lavere end den gennemsnitlige pris på den øvrige import af friske bananer til Unionen, som var på 648 EUR pr. ton. I 2018 lå den gennemsnitlige importpris for bananer fra Nicaragua 26 % under gennemsnitsprisen for den øvrige import af friske bananer til Unionen.
                  
               
                     (8)
                  
                  
                     Selv om den gennemsnitlige engrospris for bananer fra alle oprindelseslande i januar og februar 2019 var 8,3 % lavere end den tilsvarende pris i januar og februar 2018, dvs. 944 EUR pr. ton i januar og februar 2019 sammenlignet med 1 029 EUR pr. ton i januar og februar 2018, var den gennemsnitlige engrospris for EU-producerede bananer i januar og februar 2019 således 7,7 % højere end i januar og februar 2018, dvs. 1 086 EUR pr. ton i det førstnævnte tilfælde sammenlignet med 1 008 EUR pr. ton i det sidstnævnte tilfælde.
                  
               
                     (9)
                  
                  
                     Eftersom importen af bananer fra Nicaragua er lille, har den ikke haft nogen indvirkning på prisen for bananer på EU-markedet. Der er således hverken tegn på, at EU-markedets stabilitet er blevet rokket af importen af friske bananer fra Nicaragua i mængder, der ligger ud over den definerede årlige udløsende importmængde, eller at dette har haft nogen betydelig indvirkning på EU-producenternes situation.
                  
               
                     (10)
                  
                  
                     Der er heller ikke tegn på fare for en alvorlig forværring på EU-markedet eller på en alvorlig forværring af den økonomiske situation for områderne i EU's yderste periferi i marts 2019.
                  
               
                     (11)
                  
                  
                     Derfor synes en suspension af præferencetolden på importen af bananer med oprindelse i Nicaragua ikke at være hensigtsmæssig på nuværende tidspunkt.
                  
               
                     (12)
                  
                  
                     Det bør bemærkes, at importmængden fra Nicaragua i 2018 overskred den definerede årlige udløsende importmængde den 10. april, og at importmængden ved udgangen af det pågældende år nåede op på 81 000 ton. Kommissionen konkluderede dog i sin efterfølgende analyse, at hverken denne importmængde eller andre importmængder fra lande, der er omfattet af stabiliseringsmekanismen, har forårsaget forstyrrelser på EU-markedet.
                  
               
                     (13)
                  
                  
                     I betragtning af at den årlige udløsende mængde blev overskredet allerede i marts, og selv om den samlede import fra Nicaragua til EU-markedet er lav, vil Kommissionen fortsætte sin overvågning i denne henseende og kan i givet fald træffe foranstaltninger på et senere tidspunkt.
                  
               
                     (14)
                  
                  
                     I henhold til artikel 14, stk. 4, i forordning (EU) nr. 20/2013 bør denne afgørelse træde i kraft så hurtigt som muligt —
                  
               VEDTAGET DENNE AFGØRELSE:
         
            Artikel 1
            Den midlertidige suspension af præferencetold på importen af friske bananer henhørende under position 0803 90 10 i Den Europæiske Unions kombinerede nomenklatur og med oprindelse i Nicaragua er ikke hensigtsmæssig.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 19. juni 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 17 af 19.1.2013, s. 13.
         
            (2)  EUT L 346 af 15.12.2012, s. 3.